கேள்வி: கோப்பாய் - மாவீரர் துயிலும் இல்லம் குறித்து விரிவாக சொல்லுங்கள்.
பதில்: கோப்பாயிலுள்ள இராச வீதியில் தமிழீழ விடுதலைப் புலிகள் முதலாவது மாவீரர் துயிலும் இல்லம் 1991 ஆம் ஆண்டில் அமைக்கப்பட்டிருந்தது. அதில் முதன்முதலாக மாவீரர் கப்டன் சோலை (இயற்பெயர்: சந்தியாப்பிள்ளை கிறிஸ்ரி கஜேந்திரன்) அவர்களின் வித்துடல், 14 ஜுலை 1991 அன்று விதைக்கப்பட்டது. அத்துடன் நூற்றுக்கணக்கான மாவீரர்களின் வித்துடல்களைக் கொண்ட இத் துயிலுமில்லம் யாழ்ப்பாண மாவட்டம் மாவீரர் துயிலுமில்லங்களில் மிகப் பிரமாண்டமானதாக இருந்தது. ஆனால், 1995-1996 காலப்பகுதியில் விடுதலைப் புலிகளிடமிருந்து யாழ். குடாநாடு கைப்பற்றப்பட்ட பின்னர் சிறீலங்கா இராணுவத்தினர் கோப்பாய் மாவீரர் துயிலுமில்லம் உட்பட குடாநாட்டிலுள்ள அனைத்து மாவீரர் துயிலுமில்லங்களை அழித்தொழித்தனர். 2002 ஆம் ஆண்டு சமாதான காலத்தில், அழிக்கப்பட்டிருந்த அனைத்து மாவீரர் துயிலுமில்லங்களும் புனரமைக்கப்பட்டிருந்தன. ஆனால், 2009ம் ஆண்டு போர் முடிந்த பின்னர், கோப்பாய் மாவீரர் துயிலுமில்லம் உட்பட அனைத்து மாவீரர் துயிலுமில்லங்களும் இராணுவத்தினரால் முற்றுமுழுதாக அழித்தொழிக்கப்பட்டன. அதன்பின்னர், கோப்பாய் மாவீரர் துயிலுமில்ல வளாகத்தில் சிறீலங்கா இராணுவத்தின் 51 ஆவது படைமுகாம் ஒன்று அமைக்கப்பட்டுள்ளது.